Jabarkan Penyerang dari Serangan 11 September 2001 dalam bahasa melayu

Berjam-jam selepas serangan, FBI mengeluarkan nama-nama perampas dan juruterbang yang disyaki kepada umum, di samping butiran peribadi sesetengah mereka. Mohamed Atta dari Mesir merupakan ketua 19 perampas dan salah seorang juruterbang. Atta terkorban dalam serangan bersama semua perampas yang lain, tetapi bagasinya (yang tidak disambungkan dari penerbangannya dari Portland ke Penerbangan 11) mengandungi kertas-kertas yang mendedahkan identiti kesemua 19 perampas dan petunjuk-petunjuk penting yang lain mengenai rancangan, motif dan latar belakang mereka. Pada tengah hari, Agensi Keselamatan Negara memintas komunikasi yang menghala ke Osama bin Laden, begitu juga dengan agensi-agensi perisikan Jerman.

Pada 27 September 2001, FBI mengeluarkan gambar 19 perampas berserta maklumat kerakyatan dan nama-nama lain yang mungkin digunakan oleh mereka. 15 daripada mereka berasal dari Arab Saudi, dua dari Emiriah Arab Bersatu, seorang dari Mesir (Atta), dan seorang dari Lubnan.

Siasatan FBI terhadap kejadian yang bernama kod Operasi PENTTBOM, merupakan usaha penyiasatan yang terbesar dan paling rumit dalam sejarah FBI, melibatkan lebih 7,000 ejen khas. Kerajaan Amerika Syarikat mendapati bahawa al-Qaeda pimpinan Osama bin Laden bertanggungjawab atas serangan ini, sementara FBI berkata bahawa "bukti yang mengaitkan al-Qaeda dan bin Laden dengan serangan 11 September adalah jelas dan tidak boleh disangkal". Kerajaan United Kingdom mendapat kesimpulan yang sama bahawa al-Qaeda dan Osama bin Laden bersalah atas serangan 11 September.

Pengarang Laurie Mylroie yang menulis dalam majalah siasah konservatif The American Spectator pada tahun 2006, berhujah bahawa Khalid Sheikh Mohammed sekeluarga merupakan perancang utama 9/11 dan serangan-serangan seumpamanya, manakala kaitan Khalid Sheikh Mohammed dengan Osama bin Laden adalah sampingan dan pengakuan bertanggungjawab al-Qaeda atas serangan itu datang selepas hakikat itu dan bersifat oportunis. Bekas pegawai CIA, Robert Baer, menuliskan kenyataan yang bercanggah dengan hujah Mylorie dalam majalah Time pada tahun 2007, dengan menegaskan bahawa pendedahan pengakuan bertanggungjawab Khalid Sheikh Mohammed atas 9/11 dan tindakan-tindakan lain oleh kerajaan pimpinan George W. Bush merupakan cubaan yang berdusta untuk mendakwa bahawa kesemua pelaku utama 9/11 telah ditangkap.